Document ID: 32007R1246

KOMMISSIONENS FORORDNING (EF) Nr. 1246/2007
af 24. oktober 2007
om ændring af forordning (EF) nr. 2076/2005 for så vidt angår forlængelse af overgangsperioden for ledere af fødevarevirksomheder, der importerer fiskeolie til konsum
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 9,
under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 16, og
ud fra følgende betragtninger:
(1)
Ved forordning (EF) nr. 853/2004 er der fastsat særlige hygiejnebestemmelser for animalske fødevarer gældende for ledere af fødevarevirksomheder. I henhold til forordningen skal lederen af en fødevarevirksomhed, der fremstiller fiskeolie til konsum, overholde de relevante bestemmelser i forordningens bilag III.
(2)
I forordning (EF) nr. 854/2004 er der fastsat særlige bestemmelser for tilrettelæggelsen af den offentlige kontrol af animalske produkter. Den gælder for aktiviteter og personer, som forordning (EF) nr. 853/2004 finder anvendelse på.
(3)
Ved artikel 7, stk. 3, i Kommissionens forordning (EF) nr. 2076/2005 af 5. december 2005 om overgangsordninger i forbindelse med gennemførelsen af Europa-Parlamentets og Rådets forordning (EF) nr. 853/2004, (EF) nr. 854/2004 og (EF) nr. 882/2004 og om ændring af forordning (EF) nr. 853/2004 og (EF) nr. 854/2004 (3) er der i afsnit VIII, kapitel III, del E, i bilag III til forordning (EF) nr. 853/2004 fastsat en undtagelse fra kravene vedrørende fiskeolie til konsum, så ledere af fødevarevirksomheder indtil den 31. oktober 2007 fortsat kan importere fiskeolie fra virksomheder i tredjelande, som var godkendt hertil, før Kommissionens forordning (EF) nr. 1664/2006 (4) trådte i kraft.
(4)
Endvidere er der ved artikel 7, stk. 4, i forordning (EF) nr. 2076/2005 fastsat en undtagelse fra bilag VI til Kommissionens forordning (EF) nr. 2074/2005 af 5. december 2005 om gennemførelsesbestemmelser vedrørende visse produkter i henhold til Europa-Parlamentets og Rådets forordning (EF) nr. 853/2004 og vedrørende offentlig kontrol i henhold til Europa-Parlamentets og Rådets forordning (EF) nr. 854/2004 og (EF) nr. 882/2004, om fravigelse fra Europa-Parlamentets og Rådets forordning (EF) nr. 852/2004 og om ændring af forordning (EF) nr. 853/2004 og (EF) nr. 854/2004 (5), således at det indtil den 31. december 2007 er tilladt at importere fiskeolie, der er udstedt et certifikat for i overensstemmelse med nationale bestemmelser, der var gældende, før forordning (EF) nr. 2074/2005 trådte i kraft, såfremt certifikatet er behørigt udfyldt og underskrevet inden den 31. oktober 2007.
(5)
Det viser sig nu, at visse tredjelande ikke inden den 31. oktober 2007 er i stand til at overholde kravene vedrørende fiskeolie til konsum i bilag III til forordning (EF) nr. 853/2004. Nogle tredjelande har navnlig praktiske problemer med at tilpasse fremstillingsbetingelserne på virksomheder, der fremstiller fiskeolie, med henblik på at overholde kravene. Da import af fiskeolie i henhold til de eksisterende krav ikke udgør en ekstra risiko for menneskers sundhed, og for at undgå handelsforstyrrelser bør undtagelsesperioden udvides med et år. Undtagelsen fastsat i artikel 7, stk. 3, i forordning (EF) nr. 2076/2005 bør derfor forlænges indtil den 31. oktober 2008.
(6)
Endvidere bør undtagelsen fastsat i artikel 7, stk. 4, litra b), i forordning (EF) nr. 2076/2005 forlænges indtil den 31. december 2008 for så vidt angår import til Fællesskabet af fiskeolie, der ledsages af det relevante certifikat. Desuden bør sådanne certifikater være behørigt udfyldt og underskrevet inden den 31. oktober 2008.
(7)
Forordning (EF) nr. 2076/2005 bør ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I artikel 7 i forordning (EF) nr. 2076/2005 foretages følgende ændringer:
1)
I stk. 3 ændres datoen »31. oktober 2007« til »31. oktober 2008«.
2)
Stk. 4, litra b), ændres således:
a)
Datoen »31. oktober 2007« ændres til »31. oktober 2008«.
b)
Datoen »31. december 2007« ændres til »31. december 2008«.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. oktober 2007.

Labels: 17
0
3
6
15